b'\n_START_ARTICLE_\nBouvetov otok\n_START_SECTION_\nZgodovina\n_START_PARAGRAPH_\nOtok je odkril Jean-Baptiste Charles Bouvet de Lozier, poveljnik francoskih ladij Aigle in Marie, 1. januarja 1739. To\xc4\x8dnega polo\xc5\xbeaja odkritelj ni dolo\xc4\x8dil, otoka pa tudi ni obplul. Tako ni bilo mo\xc4\x8d dolo\xc4\x8diti, ali je novoodkriti otok zares otok ali pa del celine._NEWLINE_Do leta 1808 otoka ni opazil nih\xc4\x8de ve\xc4\x8d. Takrat ga je zagledal Lindsay, kapitan kitolovke. Na otoku ni pristal, a je dolo\xc4\x8dil njegov natan\xc4\x8den polo\xc5\xbeaj. Prvi pristanek sega v leto 1822. Na otoku je tedaj pristal kapitan Morell, ki je lovil tjuljnje. Leta 1825 je kapitan Norris pristal na otoku, ga imenoval Otok Liverpool in ga proglasil za britansko posest. Nem\xc5\xa1ka odprava Valdivia, ki jo je vodil Carl Chun, je otok obiskala, a na njem ni pristala. Prvi\xc4\x8d so za dalj \xc4\x8dasa na njem bivali Norve\xc5\xbeani leta 1927. Ostali so en mesec in otok imenovali Bouvet\xc3\xb8ya (norve\xc5\xa1ko za Bouvetov otok). To bivanje je predstavljalo osnovo ozemeljske zahteve za Norve\xc5\xa1ko. Britanci so njihovim zahtevam naslednje leto ugodili in se odpovedali posesti otoka._NEWLINE_Leta 1971 je bil otok s pripadajo\xc4\x8dimi ozemeljskimi vodami progla\xc5\xa1en za naravni rezervat. Ostaja nenaseljen, na njem pa so leta 1977 Norve\xc5\xbeani postavili samodejno meteorolo\xc5\xa1ko postajo._NEWLINE_22. septembra 1979 je bila med Bouvetovim otokom in Oto\xc4\x8djem princa Edvarda izvr\xc5\xa1ena poskusna eksplozija atomske bombe, ki so jo zaznali sateliti, kasneje pa so sevanje zaznali \xc5\xa1e znanstveniki v Avstralskem antarkti\xc4\x8dnem teritoriju. Nobena dr\xc5\xbeava za test ni prevzela odgovornosti, vendar je najbolj verjetno, da sta ga izvedla bodisi Ju\xc5\xbena Afrika bodisi Izrael._NEWLINE_Kljub nenaseljenosti ima otok vrhnjo internetno domeno .no (.bv je rezervirana, a ni v uporabi) (http://www.norid.no/domenenavnbaser/bv-sj.html). Otok so \xc5\xbee obiskali tudi radioamaterji. Klicni znak otoka se za\xc4\x8denja s 3Y.\n_START_SECTION_\nOtok v umetnosti\n_START_PARAGRAPH_\nOtok, sicer pod imenom\xc2\xa0\xc2\xbbBouvet\xc3\xb8ya Island\xc2\xab, je bil prizori\xc5\xa1\xc4\x8de za film Alien proti predatorju (Alien vs. Predator) (2004). Pojavil se je tudi v knjigi\xc2\xa0\xc2\xbbA Grue Of Ice\xc2\xab.'